정조 20년
李海愚以備邊司言啓曰右議政李秉模所啓華城城役依例役民事批旨內此箇事理亦豈不知大抵聖王之政不過曰愛人而使民而已愛之能勿勞乎使之以時則可況今恩竭而愛克俗弊而習頑由今之樣矯今之宜是役是用何必靳許而曾所難愼者欲使大民小民先知所以難愼之本意也卿旣縷縷力請自本司博詢草記可也事命下矣依下敎詢問于大臣諸宰則領中樞府事蔡濟恭以爲國有大役必也使民不特非衆力役不可完亦所以使民知向上趨事之義也臣於向日筵中以華城城役之不可不用民爲陳者此豈出於只恤經費而然乎但念築城始役之初先以用民爲節目頒示諸道次第調赴則民亦以爲當然無論遠近必當子來之不暇而今則始役恰爲半年自朝家雇民以用有耳者莫不聽聞乃於將爲一年之際復以用民頒令使遠道之民齎糧赴役則安知不睊睊相顧而驚乎臣意則使民固是不可已之政而若以是遍及遠道則雖使列邑守令一齊剛明詳覈戶丁嚴戢吏奸爲丁夫者其往來資糧留連費用固應不些況守令未必皆剛明戶丁之存拔吏奸之舞弄未必皆鉤察則資糧費用之外爲弊之濫觴又將爲幾許也念之及此遠道丁夫似難一例徵赴惟畿內一路與華城爲同道以道里言之其最遠者亦不過費二日乃至斯可以用之然其中殘獨戶似不可不別施顧念若然則國體與民惠庶不至偏廢屢詢之下不敢泯默畢陳愚見伏惟上裁云行判中樞府事金憙以爲華城城役乃是擧國大同之役則同是國民而或役或否恐有欠於一視平均之政以臣愚見兩界外六道之民不可不同役而道里之遠近旣殊則兩南地遠處往來之勞資糧之費不啻倍蓰則較諸近道有偏苦偏歇之歎此亦非平均之政平均之道恐莫如量其立役日數定其雇價多少而收捧雇立則庶爲民國兩便之道而第自朝家直以此出令則其在事體亦涉如何若令道臣邑宰詳察民情近者以身立役遠者替以雇價一從民願而許施則庶無苦歇顯殊之患矣至於立役日數則臣旣未詳其城役形止前頭人力之多寡無以懸度有不敢臆說而六道民戶槪擧其大數則爲一百二十餘萬除其上番軍及鰥寡孤獨則似不下百萬以此摠數量其役處定其日數必令役與民相當則恐合便宜若其雇價之裁酌奸竇之防塞惟在有司之臣惕念擧行俾無毫分濫觴之弊云行禮曹判書鄭昌順以爲有國則不可無事役有役則不可無使民自是民國之常經古今之通誼但使之有道不奪其時而已經傳史牒之所載今不必遠引雖以國初都城之已例可按而考也始築於丙子之春迄役於翌年之冬諸道役夫僅爲二十萬而止其後州邑之設城殆不可摟計今此華城築斯之役寢園衛護之所京城藩蔽之地事體嚴重無異京城而基址之當爲幾里雉堞之當爲幾步臣旣不得躬董其事身履其地則今不可懸度臆料比諸都城則似不過四五分之一役丁所入亦不出四五萬人雖以近道民人亦可爲之若以近民之獨勞爲難則略倣都城築城時例調用役丁而道有遠近民有多寡如西北邊塞等地亦不當擧論此在董事之臣量遠近計多寡徵發調用而一依古人用民無過三日之法意則取其中道遠地方不可赴役之民從願收布移給役民亦當爲均勞之道此則只是節目間事惟在任事諸臣量度而行之伏惟上裁云行司直洪良浩以爲先王之於民愛之雖至而敎之有方其曰使民以時者可見用民有時而不至於病民所謂悅以使民民忘其勞也先儒有言君之資於民者資其力也民之報其君者報以力也君民之相須如此故歷觀春秋史傳書築城者何限而或曰發徒隷或曰發里民而未聞雇民而用之蓋以有限之財應至鉅之役不但非可繼之道非所以尊國體而敎民義也今此華城之役旣爲保民衛國而況有所重在焉則不使民知實非上下相須之義也聖敎所諭恩竭愛克者誠爲至當至於難愼之盛意群下孰不仰體而觀乎緇徒與平民相率願赴則民情大可見衆心不可遏也大臣據理之請實出謀國之經法夫豈有異議而至於分排諸道一節必須十分商度謹稽國初都城之役八路之民通融調赴而今玆之役比諸都城亦有輕重大小之別先自京城公卿之家五部之民分排調赴次及本邑與鄰邑百里之內量其廣袤計其遠近某方幾步屬諸某邑幾戶計日責成而此非一二年內所可告竣者必待早春初秋農事未興鉏役纔畢之時以寬民力若其日限則用古制三日之法百里之內如或不足則次及二百里惟視役事之久近程途之遠邇鱗次調赴則庶得均役之道可免妨農之患矣此在掌事之臣酌量而稟裁云行司直鄭民始以爲國有大役必用民力自古而然大臣筵奏毋容更議第當酌量役處之大小分排丁夫之多寡而此非遙度臆料可以酌當使主事之臣先爲磨鍊容入之數而自廟堂商確分定實合事宜云判敦寧府事金持默以爲以民赴國役猶子趨父事今此華城城役係是莫重莫大之事則其在事體道理庶民赴役斷不可已矣內而五部外而京畿湖西海西之民每戶各出一名二日赴役允合事宜云左參贊洪秀輔以爲今此華城築斯之役所以衛園寢而備保障則其關係何等尊重其役費何等浩大而我聖上必欲雇用丁夫不煩一毫民力一國臣庶孰不仰體聖意之攸在也哉第念國有巨役而民則晏如殊非先王用民力之大法而亦非可繼之道也大臣筵奏誠爲正當之論其所斷行無容他議而第八路有遠近之別萬民有殘盛之異其間節目方略惟在深思爛商期無貽害於小民然後方可擧而措之矣竊聞國初築城時調用三南西北關東民丁摠幾十萬京畿與北路則或以邦畿之內異於外服或以絶遠之地往來有弊竝在勿論中今若依倣舊制六道之地限以十日程而使役民直來役處實役幾日則不踰一朔可以還頓況農家役車之休優爲一朔此時出丁不至妨民矣然軍丁調送之節若委官屬之手則邑邑官長未必人人綜核倘或爲下輩操縱射利之資則其弊難防臣意則必使各邑按籍考出除單丁外家有二丁者必出其一而成冊點簿切勿使官下人主張必令其面里頭目無隱詳査後各里頭目仍爲領來之牌頭自相統率嚴其紀律一如團束什伍之制而往還糧費亦令平均措備以來及到役處直爲按錄逢點于看役將領而訖工後任渠自還庶爲防弊之道至於某道幾名某邑幾人難以硬定而自有帳簿存焉爲官者親執考準則庶無隱漏之患惟以實數之幾許自營本府修公文上送而已如是定法則民無拘束吏無幻弄而赴役之際各盡其力云戶曹判書沈頤之以爲國有事民必奔趨乃是民國相須之義而有國有民之常經也華城城役經始半年使帀域臣庶尙不知國家有莫重莫大之役我聖上至意所在臣等孰不欽仰感服而第念凡民有事鄰里相助亦是閭巷美風則今此國役何等重大何等關係而不用一民輒皆雇傭使斯民只知國恩之浹髓不知親上之大義者在國已非以時使民之意而在民亦豈不有愧於文王子來之民乎此實國人之所共言而朝紳之所竊歎者也大臣筵達出於尊國體化民俗之道使民一款臣無容更議而臣謹按掌故家所錄太祖丙子春築都城時徵西北面安州以南役夫十一萬九千丁正月始役二月晦停役秋又徵慶尙全羅江原三道役夫七萬九千丁八月始役九月畢役世宗辛丑都城多頹圮發諸道丁夫三十餘萬改築之云槪以此較量雉堞多少商度事功淹速所入民丁領略分排先自京師除小殘戶家出一丁自近而遠以及諸道而日數多少隨其道里遠近量宜排定自百里之內限以七百里每百里遞減一日則遐邇相當勞逸亦均而諸路邊圉之民自免徵役矣兵曹判書具庠以爲華城築城此乃不可已之重役也役無容但已則民安得不用大臣筵奏旣已詳盡而不必博詢若是反復者有以仰我聖上爲民難愼之盛意而古語曰以道使民則民不勞以時使民則民不傷且用民之制昉於盛周載於大典當此役而用其力揆之古禮而有疑乎參之國典而不合乎可謂道矣亦云時矣如是而過於愛恤猶復難愼則豈非無稽而反失中乎用民力之爲當然固無容可議而竊考大典通編田八結出一夫歲不過役六日路遠六日以上準減翌年役此卽金石之典也田結之數載於各道之案按而行之則如燭照數可無遺漏架疊之患而西北勿論恐合事宜云行副司直徐有防以爲用民力歲三日周禮所載而我國遵行之非但築都城時已例可按而知各道有城堞處亦莫不然則況玆華城城役之所重自別者乎一國之大何患無財力而不用當用之民力計日雇丁冀完大役終未免苟簡之歸前後大臣之筵奏寔出於據禮經正事面之意依大臣議施行而京而五部外而西北外六道戶出一丁定日赴役恐合事宜云刑曹判書李得臣以爲今此華城城役卽莫重莫大之事也國有大役調用民丁古法則然大臣役民之請卽不易之論也且朝家雖不欲調用民丁爲民丁者亦豈無願赴之誠乎至若軍丁之當用幾名每名之當役幾日以臣諛淺雖不敢硬定臆對而以國初都城築役論之雖曰調用二十萬民丁而一丁赴役幾近五六十日則通計其數洽爲一千餘萬名之役矣華城役處比都城爲四分一則軍丁容入亦當四分減三且始役六朔其間募用不知爲幾萬名又況城役已多有區劃措置者則用民之數尤當有量減之道矣八道民戶幾至一百六七十萬除却殘獨無率丁戶每戶出一丁每一丁赴二日役則足以當已上容入之數矣內自五部外而京畿忠淸黃海江原全羅慶尙平安咸鏡諸道一例調用而咸鏡之關北平安之淸北慶尙之東萊等凡係邊關重地勿爲擧論其餘調用次第先自五部次及京畿自近而遠以此排比恐合事宜云行副司直李敬懋以爲凡有國役御極後定制如傷若保之盛德至誠孰不欽仰感祝而第今華城築斯之役其所重之自別不但爲控禦畿湖間咽喉之計而已當此至重莫大之役禁遏遐邇一體之民情使不得子來而與榮有非使民以時之經訓而況以我東方生不知兵之民心乃反俾不知國有大役者恐無是理內而五部竝計班戶外而關西之淸南各邑關北之三甲長津外南關各邑其外六道精抄實戶各出一丁三日赴役爲宜云吏曹判書金載瓚以爲古聖王愛民之德固至矣而國有役必役民特使之以時耳今此華城城役國之大役也若使雇民赴役不用一夫則不但有違於三日役民之義歷考國朝典例何嘗有雇民築城之時哉依大臣言分調民丁使之應役而西北兩道外六道及都下五部民丁量宜調發使之齊赴實合事宜云行副司直徐有大以爲國家大役用以民力古例卽然而今此華城莫重之役經始半載尙未議到於使民一事者是豈遵古規重事面之意哉大抵役民一道自有日限則不至如雇使之類恒日在役心力俱疲之歎必當有子來樂趨事半功倍之效而第其民丁之赴役先自內而五部外而近道分排磨鍊互相遞赴至若遠道則姑觀役處次第使用恐合便宜大臣筵奏實是守經之論臣亦無容更議云行副司直李漢豐以爲今此華城城役之不煩民力孰不仰聖意之攸在而凡使民之政役於當役之時而不役於不當役之時耳在昔文王築臺以民力爲之成王宅洛庶民丕作而民忘其勞樂於赴事者亶由於役於當役之致矣目今華城之役卽國家莫重莫大之役也環八域含生秉彝之民莫不欲趨事赴功期完大役而始役已久迄未聞役一夫使一民者恐有違於大聖人悅以使民之意也臣意則役丁容入酌量分排於八路而咸鏡之北道外定其遠近差等磨鍊俾卽趨役恐合事宜云前參議尹行任以爲數十年來民不知國有役矣及聞華城之肇役有欲子來而趨工者民情於斯亦可見矣況此役所重何如而尙無一丁之許赴恐非先王旬用之制大臣所奏誠爲得體先令京兆知委五部從實戶出丁以爲赴役之地自畿而湖自關東而至海西一體均排許赴而觀其事力之如何外此諸道鱗次取用爲宜云矣臣樂性以爲僚相所泰旣得經法諸臣獻議亦無異辭雖使臣力陳竭論亦不外此朝家之靳許者不欲以爲城役而勞民力也臣等之迭奏者誠欲以顧國體而答群情也曷嘗有國有大役而不用民力之時乎民情之使用與否今不必更事煩請只當量其道里之遠近民時之閑劇以爲入役之地矣此等莫重之役尤宜先自都民始以作四方之標準且都下之民旣無農時之可言則三四月七八月俱無所妨至於諸道則當先自近道爲始以京畿兩都忠淸江原黃海等道先令赴役而其餘四道亦當次第使用以此意分付華城留守及京兆堂上諸道道臣兩都留守處以爲相議從長調用赴役之時則以九十月正二月爲定似無妨農之慮可合用民之道勿論京外只除無率丁單獨殘戶外班賤大小戶各出一丁應役三日之意亦爲定例預先知委俾知朝家愛民使民之盛德至意期有子來樂赴之美實合事宜上裁何如傳曰如此莫重之役不爲役民反非視民如子之意然七十萬金以內營所在先下其代以八道番上之軍量數除番以充之雖謂之竝役軍民亦可蚩蚩者當知子趨父事之常義而園所火巢外南山鋪莎之役今年已令先用畿內十邑民丁今則僉議自在肯施之中此意知悉可也